Cum debitis reuerencia et honore paratum in omnibus animum complacendj. Reuerendissime p[ater]. Postquam Ruthenj contra fines patrie nostre insultare ceperunt, satis vehementer nos terruit eorum aduentus, timentes illud euenire posse, quod iam heudolor superioribus diebus acciderat. Dolenda noua semper hucusque de congressu Ruthenorum p[aternitati] v[estre] scripsimus; nunc vero dolor maioris acerbitatis nobis accreuit, quem absque singultu et lacrimis deplangere non valemus. Nam hacipsa hora certitudinaliter accepimus, quod familiares nostri, quos pro tuicione patrie et defensione fidei catholice in Viborgh dimisimus, fere omnes a Ruthenis perfidissimis partim sunt capti partim vero interempti, sex personis duntaxat liberatis, quinque videlicet familiaribus et vno coquo, qui de Dei adiutorio manus illorum sceleratissimorum virorum casu fortuito evaserunt. Ex hiis qualem recepimus consolacionem nouit altissimus, ut eciam p. v. laciora noua de statu istius patrie intelligat. Quid vero de Ruthenis aduersariis nostris sperare debeamus, mittimus vobis copiam ex literis Kanuti Posze, hodie susceptis, similiter de literis ascriptis domino gubernatorj per illos, qui constitutj sunt in Viborgh. Vtinam dominus gubernator iam vellet accelerare sicut extrema necessitas expostulat. Nam Ruthenj fere omnia loca vicina prope Viborgh et quasi omnes viarum aditus occupant, vnde animosius incipiunt contra nos insurgere de eorum potencia et speciali multitudine confisi, quorum superbiam et audaciam potenter dignetur prosternere, qui presto est auxiliator omnibus ad eum in necessitate recurrentibus, cuius ineffabilj prouidencie p. v. reuerendissimam ad nostram consolacionem precipuam conseruandam ex intimis commendamus. Ex castro nostro Kusto die saturnj xxiiij mensis octobris anno etc. xcquinto, nostro sub signeto. Magnus, eadem gracia episcopus Aboensis. Adress: Reuerendissimo in Christo patri domino, domino Jacobo, miseracione diuina alme ecclesie Vpsalensis archiepiscopo, domino et fautorj nostro colendissimo.